Line Barfod (EL), 2008-11-06:
Normalt siger man jo tak for debatten efter en forespørgselsdebat, og jeg vil da også godt sige tak for, at vi har haft en debat.
Men jeg vil ikke rigtig sige tak for resultatet, for jeg synes faktisk, det er utroligt i en så alvorlig situation som den, vi står i, at det budskab, jeg skal tage hjem til Nørrebro med i aften og give til børnene, til mine naboer, til skolelærere og andre, er, at vi har en regering, som sammen med sit støtteparti og desværre også Socialdemokraterne siger, at det går rigtig godt, og når der alligevel bliver skudt, er det alle de andres skyld.
Så er det kommunernes skyld, det er forældrenes skyld, det er alle mulige andre, der ikke gør det godt nok, og det, der skal til, er bare lidt mere af det samme, som man nu har prøvet i 7 år.
Jeg synes faktisk, det er ret uhyggeligt, at man fra regeringspartiernes og justitsministerens side ikke er i stand til at sige: Vi står i en situation med nogle meget, meget alvorlige problemer.
Vi vil ikke vænne os til, at der bliver skudt i gaderne, sådan som justitsministeren har været ude og sige at vi skal.
Vi vil tværtimod gøre en stor indsats for at forebygge, at det kommer til at ske igen.
Jeg kan ikke forstå, at man fra regeringspartiernes og Dansk Folkepartis side ikke vil være med til at sige, at det her altså er noget, hvor vi sammen bliver nødt til at gå ud og finde en bred vifte af tiltag.
Vi er nødt til at sige, at det her ikke kan løses bare ved at råbe på hårdere straffe, og det kan ikke løses ved bare at råbe på flere socialpædagoger.
Der skal en meget mere grundig indsats til, og vi er nødt til at mobilisere hele fællesskabet.
Vi er også nødt til at mobilisere erhvervslivet, så det siger fra over for at være en del af den organiserede kriminalitet og siger fra over for nogle af de markeder, der er.
Vi er også nødt til at mobilisere fagbevægelsen for at være med til at skabe nogle fællesskaber, som de unge kan være med i, frem for at de lader sig tiltrække af de kriminelle miljøer.
Vi er nødt til at gøre noget for ungdomsuddannelserne - alt det, som har mulighed for at virke.
Vi har set en regering, der i 7 år har satset på at skabe mere ulighed og splittelse i samfundet, og vi har set, at det giver en forråelse af samfundet.
Nu kommer nogle af resultaterne, bl.a. i form af, at der bliver skudt i gaderne.
Det er også et resultat af den globalisering, som man jo ellers hylder på mange måder, men som altså også har den bagside, at der kommer langt mere alvorlig kriminalitet til Danmark, så vi f.eks. oplever menneskehandel, voldsom udnyttelse af illegal arbejdskraft osv.
Det bliver vi nødt til at tage alvorligt, og vi bliver nødt til at sige, at dette her ikke kun er ét problem.
Det er ikke kun narko og hash, og det er ikke kun menneskehandel.
Det kan ikke ses hver for sig, vi er nødt til at se på den organiserede kriminalitet samlet set og se samlet på, hvordan vi kan imødegå den.
Jeg kan simpelt hen ikke forstå, hvordan hr. Tom Behnke og andre kan sige, at det er noget pjat at sætte sig ned sammen og diskutere et problem og sammen prøve at finde en løsning.
Jeg håber virkelig, at der snart vil være et flertal i Folketinget, som vil tage det her alvorligt og vil være med på, at vi får en national handlingsplan med en bred vifte af tiltag.
Det er i hvert fald det, vi vil arbejde for.